|  |
| --- |
| SISÄASIAINMINISTERIÖ  Maahanmuutto-osasto |
| PL 26 | |
| 00023 Valtioneuvosto | |
|  | |

|  |
| --- |
| **Asia: Lausuntopyyntö kansainvälistä suojelua hakevalle annettavasta oikeudellisesta neuvonnasta ja oikeusavusta**  Sisäasiainministeriö asetti toimikaudelle 5.1.2011 - 15.3.2011 hankkeen, jonka tarkoituksena oli selvittää kansainvälistä suojelua hakevien oikeusapupalvelujen nykytilanne. Hankkeelle asetettiin ohjausryhmä, jonka tehtävänä oli arvioida alustavasti mahdolliset muutostarpeet, jotka liittyvät palvelujen järjestämiseen, niiden sääntelyyn ja rahoitukseen.  Sisäasianministeriön Maahanmuutto-osasto on pyytänyt kirjeellään 17.3.2011 Helsingin vastaanottokeskusta antamaan lausunnon ohjausryhmän selvityksessä antamista alustavista suosituksista. |

Kiitän Helsingin vastaanottokeskuksen puolesta mahdollisuutta kommentoida ohjausryhmän selvityksessä annettavia suosituksia.

Ohjausryhmän selvitys on mielestäni perusteellinen ja siinä on huomioitu monipuolisesti oikeusapupalveluiden järjestämiseen, säätelyyn ja palveluiden rahoitukseen liittyvät muutostarpeet. Pidän hyvänä, että lyhyestä aikataulusta johtuen ohjausryhmä päätyi antamaan alustavat suositukset ja luo suosituksillaan pohjaa jatkotyöskentelylle.

Helsingin vastaanottokeskuksen vs. johtajana yhdyn ohjausryhmän näkemykseen, jonka mukaan on tarvetta selventää eroa lakiin perustuvan viranomaisten tietojen antamisvelvollisuuden ja yleisen oikeudellisen neuvonnan välillä. Tarvitaan valtakunnallisesti yhtenäiset linjaukset, joiden perusteella neuvontapalvelut järjestetään. Ohjausryhmän suositusten mukaisesti katson, että yleistä oikeudellista neuvontaa tulisi jatkossakin antaa vastaanottokeskusten kautta järjestettynä. Neuvonnan rahoitus järjestetään kansainvälistä suojelua hakevien vastaanottoon tarkoitetusta arviomäärärahasta. On hyvä, että ohjausryhmä näkee tarkoituksenmukaiseksi kehittää jo olemassa olevaa järjestelmää ja pyrkii näin entistä paremmin turvaamaan hakijoiden yhdenvertaisen kohtelun. Mielestäni on tarpeen ohjausryhmän suositusten mukaisesti jatkotyönä selvittää, onko yleisestä oikeudellisesta neuvonnasta tarpeen säätää ja missä laissa. Samalla on ensiarvoisen tärkeää selvittää vaihtoehtoisia tapoja neuvonnan järjestämisessä. Palvelujen hankintaprosessi tulee selkiyttää ja neuvontapalvelut tulee järjestää hankintalain edellyttämällä tavalla. Kansainvälistä suojelua hakevien oikeudellinen neuvonta voidaan mielestäni järjestää pääsääntöisesti kauttakulkukeskuksissa.

Helsingin vastaanottokeskuksessa on käytännössä todettu, että yksilöllisen oikeusavun antaminen vastaanottokeskusten järjestämänä on erittäin haasteellista. Yhdyn ohjausryhmän näkemykseen, että mikäli yksilöllistä oikeusapua hakemusvaiheessa annettaisiin jatkossakin vastaanottokeskusten kautta järjestettynä, oikeusavun antamisesta tulisi säätää laissa. Lainmuutoksen lisäksi tarvitaan ehdottomasti säännöksiä, joilla ohjataan mm. avustajien palkkioiden ja kulukorvausten maksamista. Myös oikeusapupalvelujen tuottajien hankintaprosessissa tulisi ottaa huomioon hankintalain säännökset. Palvelut tulisi kilpailuttaa, johon haasteita toisivat mm. tarve palvelujen tason yhdenmukaisuudesta valtakunnallisesti, kilpailukriteerien määrittely ja kansainvälistä suojelua hakevien määrän vuosittainen vaihtelu. Säädöspohjan luomisen ja hankintaprosessin selkiyttämisen jälkeenkin järjestelmä olisi edelleen osittain päällekkäinen oikeusapulain mukaisen oikeusapujärjestelmän kanssa.

Mielestäni kansainvälistä suojelua hakevien yksilöllisen oikeusavun siirtäminen osaksi oikeusapulain mukaista oikeusapujärjestelmää tarjoaisi vastauksen nykyjärjestelmän haasteisiin ja selkiinnyttäisi järjestelmää. Oikeusaputoimistoilla on tarvittavaa asiantuntemusta oikeusapuun liittyvien säädösten soveltamisessa, kuten avun tarpeen määrittämisessä, asioiden hoitamiseen liittyvien tehtävien keston arvioinnissa sekä rahavirtojen hallinnassa ja seurannassa. Oikeusapulain mukainen oikeusapu ei ole hankintalain piirissä.

Ohjausryhmä suositus kansainvälistä suojelua hakevien yksilöllisen oikeusavun järjestämisen siirtämisestä kokonaisuudessaan oikeusapulain mukaisen oikeusapujärjestelmän piiriin on mielestäni perusteltu ja hyvä kannanotto kansainvälistä suojelua hakevien oikeuspalvelujen takaamiseksi ja palvelun selkeyttämiseksi. Tärkeää on, että siirto ei sulje pois oikeusavun antajien piiristä niitä, jotka antavat yksilöllistä oikeusapua tällä hetkellä vastaanottokeskusten maksaman järjestelmän kautta. Ennen siirtoa tulee myös varmistaa oikeusapulain säännösten riittävyys.

Helsingin vastaanottokeskuksen puolesta,

Mari Saari

vs. johtaja